**Dôvodová správa**

**I. Všeobecná časť**

**1.** **Zhodnotenie súčasného stavu**

Zdaňovanie tabaku a tabakových výrobkov spotrebnou daňou je upravené zákonom Národnej rady Slovenskej republiky č. 312/1993 Z. z. o spotrebnej dani z tabaku a tabakových výrobkov v znení zákona Národnej rady Slovenskej republiky č. 182/1994 Z. z., zákona Národnej rady Slovenskej republiky č. 304/1995 Z. z., zákona Národnej rady Slovenskej republiky č. 386/1996 Z. z., v znení zákona č. 367/1997 Z. z., zákona č. 333/1998 Z. z., zákona č. 334/1998 Z. z., zákona č. 152/1999 Z. z., zákona č. 339/1999 Z. z., zákona č. 253/2000 Z. z., zákona č. 582/2001 Z. z., zákona č. 449/2002 Z. z. a zákona č. 641/2002 Z. z.

Návrh zákona bol vypracovaný na základe Programového vyhlásenia vlády SR a Koncepcie daňovej reformy v rokoch 2004 - 2006.

Z Koncepcie daňovej reformy v rokoch 2004 – 2006 vyplýva úloha zapracovať zámery koncepcie do návrhov príslušných právnych predpisov, ktoré majú nadobudnúť účinnosť 1. júla 2003.

V predkladanej novele zákona sa navrhuje zvýšenie sadzieb spotrebnej dane u cigár, cigariek, cigariet s dĺžkou do 70 mm vrátane, cigariet s dĺžkou nad 70 mm, tabakového zvyšku, cigaretového tabaku na vlastnoručné šúľanie cigariet, ostatného tabaku na fajčenie, žuvacieho tabaku a šnupacieho tabaku.

Účinnosť zákona sa navrhuje od 1. júla 2003.

**2**. **Hospodársky** **a finančný dosah právnej úpravy**

Navrhovaným zvýšením sadzby spotrebnej dane u cigár, cigariek, cigariet s dĺžkou do 70 mm vrátane a cigariet s dĺžkou nad 70 mm z 0,95 Sk/kus na 1,40 Sk/kus, tabakového zvyšku zo 880,00 Sk/kg na 1 350 Sk/kg, cigaretového tabaku na vlastnoručné šúľanie cigariet z 1 000,00 Sk/kg na 1 350,00 Sk/kg, ostatného tabaku na fajčenie zo 880,00 Sk/kg na 1 350,00 Sk/kg, žuvacieho tabaku a šnupacieho tabaku z 880,00 Sk/kg na 1 350,00 Sk/kg sa dá očakávať zvýšenie príjmu štátneho rozpočtu v roku 2003 o cca 1,0 mld. Sk. Je potrebné upozorniť na skutočnosť, že úpravou sadzieb dane môže dôjsť k ovplyvneniu štruktúry spotreby cigariet.

Návrh novely nezakladá potrebu zvýšenia pracovníkov pri správe tejto dane.

Navrhovaná novela zákona o spotrebnej dani z tabaku a tabakových výrobkov je v súlade s Ústavou Slovenskej republiky a nie je v rozpore so žiadnym všeobecne záväzným právnym predpisom a medzinárodnou zmluvou, ktorou je Slovenská republika viazaná.

**II. Osobitná časť**

V § 6 sa s účinnosťou od 1. júla 2003 navrhuje úprava sadzieb dane u cigár, cigariek, cigariet s dĺžkou do 70 mm vrátane a cigariet s dĺžkou nad 70 mm z 0,95 Sk/kus na 1,40 Sk/kus, tabakového zvyšku zo 880,00 Sk/kg na 1 350 Sk/kg, cigaretového tabaku na vlastnoručné šúľanie cigariet z 1 000,00 Sk/kg na 1 350,00 Sk/kg, ostatného tabaku na fajčenie zo 880,00 Sk/kg na 1 350,00 Sk/kg, žuvacieho tabaku a šnupacieho tabaku z 880,00 Sk/kg na 1 350,00 Sk/kg.

**K Čl. II.**

Účinnosť zákona sa navrhuje od 1. júla 2003.

Schválené uznesením vlády Slovenskej republiky č. 419 zo dňa 28. mája 2003.

### **Mikuláš Dzurinda v.r.**

### **predseda vlády Slovenskej republiky**

### **Ivan Mikloš v.r.**

**podpredseda vlády a**

**minister financií Slovenskej republiky**